Burg Lockenhaus is 'n kasteel in die sentrale gedeelte van die Oostenrykse deelstaat Burgenland. Dit is as heuweltopkasteel op 'n rotsmassief in die bergreeks Günser Gebirge opgerig, bo-oor die Günsrivier en net buite die gelyknamige nedersetting, en is tans in die Oostenryks-Hongaarse oorgrens-natuurpark Geschriebenstein-Irottkö geleë. Die oudste historiese dokument, waarin na die kasteel verwys word, dateer van 1242. Die kasteel is omstreeks 1200 gebou en aanvanklik Leuca genoem. Die oudste dele is die verdedigingstoring en die ringmuur van die sentrale gedeelte. Die kapeltoring en die Gotiese suilesaal van die riddersaal met twee skepe is ietwat later bygevoeg. Fragmente van 13de eeuse fresko's - die oudste in enige nie-kerklike gebou in Burgenland - het in die kasteelkapel bewaar gebly. Historiese dokumente noem die grawe van Güssing (Johann I van Héder) as kasteeleienaars in die tydperk tussen 1270 en 1337. Tussen die 14de en 17de eeu was die kasteel in besit van die families Kanizsay (1390 tot 1535) en Nádasdy (1535 tot 1672). Ná die teregstelling van Frans III Nádasdy in 1671 is die kasteel as 'n pand aan Nikolaus Draskovich gegee.